Стотици в Плевен пяха заедно "Кой уши байряка" | Посоки Плевен - Новинарски сайт
Стотици в Плевен пяха заедно "Кой уши байряка"
15.10.2015 | 22:15 ч.
Стотици плевенчани се събраха тази вечер пред Панорама „Плевенска епопея 1877г.“ в парка Скобелев и пяха заедно възрожденски и патриотични песни. Инициативата бе на неправителствената организация "Рицари без броня" с идеята за масово изпълнение на песента "Кой уши байряка".
Въздухът край Панорамата бе като зареден с патриотизъм. Тук бяха хора от различни възрасти – млади и стари, имаше и много семейства с малки деца. Масово се развяваха български трибагреници, стълбището към Панорамата също бе осветено в цветовете на националното знаме. Над парка край Плевен тази вечер звучаха „Кой уши байряка“, „Хубава си, моя горо“, националния химн. Изпълнени бяха и "Моя страна, моя България“ на незабравимия Емил Димитров, "Боят настана", имаше и запис на сто каба гайди. Между изпълненията се чуваха и възгласи „Българи, юнаци“ и „Много сме, силни сме“. Вечерта завърши с дунавско хоро.
В поканата си организаторите на проявата от "Рицари без броня" изрично бяха посочили, че събитието е организирано от български граждани, които не желаят да бъдат свързани с партии, и че всички партийни атрибути ще се считат за провокации. Партийни прояви и инциденти тази вечер нямаше.